SA1206
Exported from Holy-Writings.com on 2026-06-20 - 1 clipping

雜阿含經 (一二〇六)

如是我聞。 一時佛住舍衞國祇樹給孤獨園。

時優波遮羅比丘尼亦住舍衞國王園比丘尼衆中。 晨朝著衣持鉢。入舍衞城乞食。 食已還精舍。擧衣鉢洗足畢。持尼師壇著肩上。入安陀林 坐一樹下。入晝正受。

時魔波旬作是念。 今沙門瞿曇住舍衞國祇樹給孤獨園。 優波遮羅比丘尼亦住舍衞國王園比丘尼衆中。 晨朝著衣持鉢。入舍衞城乞食。 食已還精舍。擧衣鉢洗足畢。持尼師壇著肩上。入安陀林 坐一樹下。入晝正受。 我今當往爲作留難。 即化作年少容貎端正。至優波遮羅比丘尼所

而説偈言 三十三天上 炎魔兜率陀 化樂他自在 發願得往生

優波遮羅比丘尼作是念。 此何等人欲恐怖我。 爲人爲非人。爲是姦狡人。 自思覺悟。 必是惡魔欲作嬈亂。

而説偈言 三十三天上 炎魔兜率陀 化樂他自在 斯等諸天上 不離有爲行 故隨魔自在 一切諸世間 悉是衆行聚 一切諸世間 悉皆動搖法 一切諸世間 苦火常熾然 一切諸世間 悉皆烟塵起 不動亦不搖 不習近凡夫 不隨於魔趣 於是處娯樂 離一切愛苦 捨一切闇冥 寂滅以作證 安住諸漏盡 已覺汝惡魔 則自磨滅去

時魔波旬作是念。 優波遮羅比丘尼已知我心。 内懷憂寂即沒不現
-- SA1206 — Taisho Tipitaka (CC0-1.0)